# อพาร์ตเมนต์คุณป้า
อพาร์ตเมนต์คุณป้า กลุ่มดนตรีที่มีกำเนิดจากตุลและปั๊ม 2 สมาชิกของวง "อะไรจ๊ะ" กับเพื่อนๆ อีก 3 คน โดยผสมผสานดนตรีในแนวบลูส์, ฟังก์ , แจ๊ส, ฮิปฮอป และฮาร์ดร็อกเข้าด้วยกัน เป็นวงที่ประสบความสำเร็จในฐานะวงดนตรีอินดี้ มีเพลงดังอย่าง "ไม่รู้จักฉัน ไม่รู้จักเธอ", "ลิปสติกบนลิปสติก", "กำแพง" ปัจจุบันอพาร์ตเมนต์คุณป้าสังกัดค่าย สนามหลวงมิวสิก โดยได้ปล่อยผลงานเพลงออกมา อาทิ เปลือก, สถานีต่อไป, ระเบิดเวลา เป็นต้น

 ประวัติ 

อพาร์ตเมนต์คุณป้า รวมตัวกันในปี พ.ศ. 2545 โดยเริ่มจากการแจมดนตรีกันเล่นๆ 3 คนของ จ้า - ทรรศน์ฤกษ์ ลิ่มศิลา, ใหม่ - ภู่กัน สันสุริยะ และ บอล - กันต์ รุจิณรงค์ หลังจากนั้นจึงเริ่มชักชวน ตุล - ตุล ไวทูรเกียรติ เกิดเมื่อวันที่ 6 ตุลาคม พ.ศ. 2519 ซึ่งเคยเป็นอดีตนักร้องนำวง "อะไรจ๊ะ" และ ปั๊ม - ปิย์นาท โชติกเสถียร อดีตสมาชิกวง "สยามซีเคร็ทเซอร์วิส" ในอดีต มาร่วมแต่งเพลงกันเป็นเรี่องเป็นราว

ชื่อวง "อพาร์ตเมนต์คุณป้า" มีที่มาจาก ชื่ออพาร์ตเมนต์แห่งหนึ่งแถวลาดพร้าว พวกเขาออกอัลบั้มแรก "Bangkok Love Story" มีเพลงที่เป็นที่นิยม อาทิเพลง "กำแพง" ที่ขึ้นถึงอันดับ 1 ของชาร์ตแฟตเรดิโอ และได้รับรางวัลเพลงยอดเยี่ยม จากงาน แฟตอวอร์ด ปี พ.ศ. 2547 รวมถึงมิวสิควิดีโอเพลง "กำแพง" ยังได้รับการเสนอชื่อเข้าชิงรางวัลมิวสิควิดีโอยอดเยี่ยมจาก Channel [v] Awards 2005 อีกด้วย ส่วนเพลงอื่น อาทิเช่น "อพาร์ตเมนต์คุณป้า", "อิสระในความเมา", "ถ้วยกาแฟที่ถูกลืม" ก็ได้รับความนิยมตามมาเช่นเดียวกัน โดย อพาร์ตเมนต์คุณป้าได้รับเกียรติเป็นแขกรับเชิญ และตระเวนทัวร์ร่วมกับวงดนตรีอินดี้อีกหลายๆ วงในงานคอนเสิร์ตต่างๆ มากมาย ทั้งในและต่างประเทศ

ต่อมาปี พ.ศ. 2547 พวกเขาก็ออกอีพีอัลบั้ม "ยัวร์เฟิร์สคิสส์" (Your First Kiss) ที่นับว่าเป็นอีพีที่ยาวที่สุดในประเทศไทย มีเพลงที่เป็นที่นิยม เช่น "เรื่องธรรมดา", "ร็อคแอนด์โรลเราเล่น", "ฟรอยด์", "ทัก", "ด้วยน้ำลาย", "สูง" ได้ทยอยไต่ขึ้นไปติดอันดับต้นๆ บนชาร์ตแฟตเรดิโอ 

ถัดมาเพียงปีเดียว ซิงเกิล "เสือร้องไห้" ก็ออกมาในปี พ.ศ. 2548 ซึ่งเป็นเพลงประกอบภาพยนตร์ชื่อเดียวกันที่กำกับโดยน้องชายของโน้ต อุดม  ตามมาด้วยอัลบั้มที่สอง "Romantic Comedy" ที่ออกมาในปี พ.ศ. 2549 และกวาดรางวัลในสาขาต่างๆ ทั้ง ศิลปินยอดเยี่ยม อัลบั้มยอดเยี่ยม และเพลงยอดเยี่ยมจากหลายเวทีไปครอง

วงอพาร์ตเมนต์คุณป้าเคยได้รับโอกาสได้ขึ้นเล่นในงาน Hundred rock เมื่อ ปี พ.ศ. 2548 ร่วมกับศิลปินชั้นนำต่างประเทศมากมาย และเคยร่วมโครงการ FAT Connection โดยเล่นกับวง The Traveller จากญี่ปุ่น ที่ Brick Bar ถนนข้าวสาร

ปัจจุบันอพาร์ตเมนต์คุณป้าเข้ามาอยู่ในค่าย สนามหลวงมิวสิก โดยได้ปล่อยผลงานจากอัลบั้ม รักสนิยม อาทิเพลง เปลือก, สถานีต่อไป, ระเบิดเวลา เป็นต้น

 สมาชิก 
 สมาชิก # รายชื่อสมาชิกในวง ชื่อเล่น ตำแหน่ง 1  ตุล ไวฑูรเกียรติ  (ตุล)  ร้องนำ 2  ปิย์นาท โชติกเสถียร  (ปั๊ม)  กีต้าร์ 3  กันต์ รุจิณรงค์  (บอล)  กีต้าร์ 4  ภู่กัน สันสุริยะ  (ใหม่)  เบส 5  ทรรศน์ฤกษ์ ลิ่มศิลา  (จ้า)  กลอง

 ผลงาน 
อัลบั้มเพลง

 บางกอกเลิฟสตอรี (1 พฤศจิกายน พ.ศ. 2546) 
 โรแมนติกคอมเมดี (พ.ศ. 2549)
  สมรสและภาระ (17 กันยายน พ.ศ. 2551)
 รักสนิยม (22 ตุลาคม พ.ศ. 2556 ออกแผ่นจริง 5 มีนาคม 2559)
 อพาร์ตเมนต์คุณป้า (พ.ศ. 2561)

 อีพีและซิงเกิล 

 ยัวร์เฟิร์สคิสส์ (6 พฤศจิกายน พ.ศ. 2547)
 เสือร้องไห้ (5 พฤศจิกายน พ.ศ. 2548)
 ลิปสติกบนลิปสติก (8 มีนาคม พ.ศ. 2551)

 บันทึกการแสดงสด 

 ไลฟ์แอนด์รอง (10 พฤศจิกายน พ.ศ. 2550)

อัลบั้มรวมเพลง และผลงานอื่นๆ
 เพลง สงกรานต์ จากอัลบั้ม A Day Album 3
 เพลง กำแพง (New Version) จากอัลบั้ม DDT CD#1
 เพลง Turn On Tune In ร่วมกับ ฟูตอง จากอัลบั้ม Fat Code 2
 เพลง If You Want To (Demo Version) จากอัลบั้ม Give#1
 อัลบั้มรวมเพลง The Greatest Shit ปี พ.ศ. 2555

 รางวัลที่ได้รับ 
 รางวัลศิลปินกลุ่มยอดเยี่ยม จากงาน คม ชัด ลึก อวอร์ด ครั้งที่ 4
 รางวัล มิวสิก เอ็กซ์เพลส อวอร์ด สาขา ศิลปินยอดเยี่ยมประจำปี พ.ศ. 2550
 รางวัลเพลงยอดเยี่ยม จากเพลง "ผลิตภัณฑ์นี้รับประกัน 100 ปี" จากอัลบั้ม "โรแมนติก คอเมดี้" (Romantic Comedy)1